khistorydata/jeongjo-sjw-relations huggingface dataset:
정조 0년
忠淸監司閔百奮疏曰。伏以仙馭上賓。公除旣訖。臣民號寶。八域惟均。我殿下以出天地誠。當踐行之際。羹墻之思。尤宜如何。仍念臣出自嘗藥之地。經歲在外。區區微誠。只願早蒙鞶褫。歸覲耿光。乃於逖違之餘。遽纏抱弓之慟。嗚呼。此生。永無叨陪之日。則在今褥蟻之忱。惟有奔赴因山之班。少洩罔極之懷。而職事縻身。彊土有守。進退行止。不得自由。臣之隕結。於是益切。抑臣疾痛之呼。不容緩聲。冒死哀籲於慈覆之下。惟聖明之垂憐焉。臣少而虛脆。中傷水土。卅載下血之證。最是貞痼之疾。而南方風氣。尤妨調攝。故臣於春間。略控危懇。批旨之下。終失所圖。蹲仍如舊。惶悶轉深。而尙庶幾藥餌爲命。撐拄遣日。少效驅策之勞。仰答委寄之眷矣。顧今時月已久。證形漸劇。痰火上昇而眩喘忒甚。榮衛內鑠而食飮頓減。似此兆朕。誠恐藥餌之不能爲命。而撐拄者終不可久矣。驅策之所無自效而委寄者末由少答。則臣之情勢。吁亦慼矣。病中一念。惟冀及今遞解。擔還私次。息偃優閑。專意治療。以公而免尸素之譏。以私而有延縷之望。而哀疚之中。瀆擾是懼。一日二日。囁嚅至今。而若其自量已審。人亦莫不危之。到此地頭。他不暇顧。猥入文字。仰干嚴廬。伏乞天地父母。察臣危苦之情。亟命遞臣藩臬之任。俾蒙終始生成之澤。不勝幸甚。臣方以病乞免。則不宜贅及他事。而第其私懷慙悚。有不敢厭然自揜者。臣於向日。以興陽縣稅船致敗事。不能詳覈。至有緘問之命。臣席藁泥首。惟鈇鉞是俟。而乃蒙聖度天大。不罪其罪。臣尤惶感不知死所。蓋臣愚昧之見。只以穀物之準拯。不深置疑於致敗之由。及承判付。及顧惝怳。不覺愧汗之浹背也。噫。此特一易知者耳。臣之昏謬。尙不能辨其眞僞。致煩聖敎。則其於承流宣化之責。誠有未暇論者矣。訓止問備。雖出曲貸。罪著溺職。終難僥逭。玆敢首實尾陳。冀被重勘。臣無任屛營隕越之至。謹昧死以聞。
정조 0년
咸鏡監司韓光會疏曰。伏以皇天降割。大行大王。奄棄臣民。環東土數千里含生之類。莫不號慟。惟我聖上。以出天之孝。㷀然在疚。公除已過。哀毁深深。臣竊不勝焦慮之至。仍伏念臣之事先朝。已四十年所矣。偏荷殊知。濫躋崇品。畸跡寡助而奬拔每出於聖簡。散材蔑用而踐歷殆遍於華塗。頂踵毛髮。罔非洪造。筋力奔走。期殫微勞。而猥叨關臬。逖違宸陛。闕候起居之班。倏已周歲于玆。夙夜耿結之忱。惟願早納藩節。一覲耿光則退塡溝壑。亦無所恨。豈意脩門未入。雲鄕永隔。千里攀號。五內摧霣。嗚呼。今日在廷諸臣。孰非涵育於先朝之至澤。而曠絶之渥。若偏臣身。區區感戴之私。自謂不後於人。而今當天崩之日。拘於官守之限。不得從諸大夫之後。一哭於欑宮之前。南望長痛。生不如死。儻蒙藩寄之許解。俾趁廞儀之未啓。則少伸擧髥之慟。用酬褥蟻之悃。實是賤分之所當然。微誠之不容已者。矧又衰病轉甚。職務多妨。黔驢之技已窮。越鳥之戀徒切。必遞之願旣如彼。難强之勢又如此。衷情所迫。玆不得不疾聲煩籲於嚴廬深墨之中。伏乞聖慈。俯加矜察。諒臣言之寔出至懇。體天之必從所欲。亟賜褫鞶之恩。俾遂相紼之願。千萬幸甚。臣不勝瞻天望聖激切祈懇之至。答曰。省疏具悉。旣許前嶺伯所請。辭職依施。
정조 0년
持平朴聖泰疏曰。伏以臣民無祿。大行大王仙馭賓天。如喪之慟。率普惟均。居諸易邁。旬朔屢更。伏惟嚴廬攀號。益復罔極。仍伏念臣。自來情地之臲卼。卽一世之所共知。實無抗顔朝班。復側衣冠之念。而日前新除之下。義重沐浴。冒沒出肅。隨衆傳啓。至於洪述海事。以臣處義。事當引避。而人本愚迷。咫尺前席。未及周旋。以至隨參。噫。臣父昨冬所坐。蓋由於凶逆德師之論啓。而將至不測之科矣。幸賴先朝曲庇之恩。薄竄旋宥。闔門感祝。殞結是圖。而顧臣自守之道。雖平居對人。不宜論人長短。況可以居臺地而參論人此等事乎。反省愧恧。寧欲無吪。臣旣自壞其自處。又招人嗤點。啄長三尺。其何以自解乎。從今以往。臣之情勢。又添難安。其不可因冒於臺次。決矣。敢陳自劾之章。冀蒙鐫削之恩。伏願聖明。俯垂諒察。亟賜處分。因命選部。勿復檢擬於言地。以靖私義焉。臣方治疏將上之際。卽接鄕信。則臣父年近七耋。累千里往還之餘。氣息綿綴。委頓床席。近添輪行毒感。症形危苦。飮啖全却。日事醫藥。少無所減。臣自聞此報。心神飛越。按住不得。徑尋鄕路。臣罪至此。尤無所逃。亦乞治臣擅離。以肅朝綱。千萬幸甚。答曰。省疏具悉。爾其勿辭。救護父病。
정조 0년
中學敎授柳戇疏曰。伏以臣日前。以前校理臣申大年引嫌之疏。對章徑出矣。見阻喉院。至承問備之澤。臣心惶愧。歷日靡已。夫人之所以爲人。以其有廉隅也。大年。由臣而乞解。臣獨矇不自處。其爲放倒四維。羞辱朝廷。爲何如哉。蓋臣於丙子年間。待罪憲職時。故贊善臣申暻。疏請其外祖文純公臣朴世釆廡食聖廟。臣略論從享。惟當一付之士林公共之論。非爲其子孫者所敢干與。請施甄罷之典。伊時事實。不過如斯。初非以惡言相加。則今忽追提數十年前規警之一微事。有若眞箇父兄嫌讎之不可與同朝者然。甚矣。人見之難齊也。本事是非。不欲索言爭辯。瀆擾恭默之下。而彼旣以此而引嫌。則臣之處義。在所必遞。而疏旣見却。官銜尙縻。此豈聖朝禮使群下之意哉。玆敢不避猥越。更瀆宸嚴。尤不任惶悚之至。伏乞聖明。亟削臣職。仍治臣罪。以肅朝綱。以安賤分。千萬幸甚。答曰。省疏具悉。爾其勿辭察職。
정조 0년
丙申五月十一日卯時。親進香陪祭入侍時。行都承旨徐浩修。左承旨洪國榮。右承旨李秉鼎。左副承旨徐有慶。右副承旨申大升。同副承旨李商巖。記事官尹翊東。假注書徐龍輔。記事官朴聖鉉朴祐源。都廳林得浩。以此陪進。上自廬次。詣殯殿中排設廳。視膳訖。入自東挾門。內侍陳設。上出自東挾門。詣盥洗位。盥洗訖。就板位上俯伏哭。在位者皆哭。上止哭。詣尊所斟酌訖。上詣香案前。北向跪三上香。獻盞訖。國榮進前讀祝訖。上俯伏興。正箸。出自東挾門。復就板位上。俯伏哭。在位者皆哭。上止哭。還廬次。諸臣以次退出。
정조 0년
丙申五月十一日辰時。上御廬次。大臣吏曹判書同爲入侍時。領議政金陽澤。吏曹判書徐命善。同副承旨李商巖。假注書徐龍輔。記事官朴聖鉉朴祐源。以次進伏訖。陽澤曰。日氣漸熱。聖體。若何。上曰。一樣。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。一樣。陽澤曰。今日過進香。輿情益復罔極矣。上曰。夫復何喩。上曰。錦伯今已許遞。此道素稱多弊。誰當爲之。吏判留意否。命善曰。欲以徐有臣爲之矣。上曰。好矣。北伯亦方出窠。領相欲以何人爲之乎。陽澤曰。臣所留意之人。亦是徐氏。卽徐有寧矣。上曰。此亦好矣。而錦伯先以徐氏中人停當。則一門之內。不必一時竝除道伯。且領相所薦之人。方在外任。崇品有何可爲人乎。陽澤曰。然則趙重晦矣。上曰。好矣。命書傳敎曰。政事當日爲之。又命書傳敎曰。卿宰罷削人員。一竝給牒敍用。上曰。左右相入侍。下直守令。亦爲入侍。賤臣承命而出。與左議政金尙喆。右議政鄭存謙。江界府使洪秀輔。鐵原府使金相台。博川郡守李尙顯。定平府使許任。信川郡守李沇。明川府使李華柱。平海郡守柳光命。麟蹄縣監金道源。懷仁縣監李壽彬。興德縣監白光澤。機張縣監李尙蕃。郭山郡守尹守喆。陰竹縣監李禮輔。樂安郡守申致權。進伏。上曰。摠護使。何日當進山陵。尙喆曰。當於開金井日進去矣。命善曰。臣有稟定事矣。平安道一邑。忠淸道一邑。有御諱音相似處。不可不改其邑號矣。上曰。新政之初。凡事變易。不是好事矣。陽澤曰。上敎則儘好。而但自下之擧行。不可不改之矣。上曰。姑非時急之事矣。尙喆曰。永祐園表石豎立事。命下矣。表石自都監備置之好品。可以入用。而至於碑閣之役。今不可別設都監。差待山陵事役之垂了。使別工作。往治其木石。待該曹擇日之頒下。趁期擧行之意。分付於陵所都監。何如。上曰。依爲之。出擧條大臣吏判先退。秀輔進前。命商巖讀宣諭。上曰。下去懋哉。相台進前。命奏履歷及七事。上曰。下去懋哉。尙顯進前。命奏七事。上曰。下去懋哉。任進前。命奏七事。上曰。下去懋哉。沇進前。命奏七事。上曰。下去懋哉。華柱進前。命奏七事。上曰。下去懋哉。光命進前。命奏七事。上曰。下去懋哉。道源進前。命奏七事。上曰。下去懋哉。壽彬進前。命奏七事。上曰。下去懋哉。光澤進前。命奏七事。上曰。下去懋哉。尙蕃進前。命奏七事。上曰。下去懋哉。守喆進前。命奏七事。上曰。下去懋哉。禮輔進前。命奏七事。上曰。下去懋哉。致權進前。命奏七事。上曰。下去懋哉。命退。諸臣以次退出。
정조 0년
丙申五月十一日巳時。上御廬次。右承旨入侍時。右承旨李秉鼎。記事官尹翊東。記事官朴聖鉉。記事官朴祐源。以次進伏訖。上曰。開政乎。秉鼎曰。姑未開政矣。上曰。大臣在何處。秉鼎曰。在藝文館矣。上曰。坐直誰也。秉鼎曰。右副承旨同副承旨矣。上曰。開政後入侍。可也。上命退。諸臣以次退出。
정조 0년
丙申五月十一日未時。上御廬次。藥房副提調。持湯劑入侍時。副提調洪國榮。記事官尹翊東。記事官朴聖鉉。記事官朴祐源。醫官慶絢。以次進伏訖。國榮。請進湯劑。上進御訖。上命退。諸臣以次退出。
정조 0년
丙申五月十一日申時。上詣殯殿。行夕上食。陪祭入侍時。同副承旨李商巖。假注書徐龍輔。記事官朴聖鉉朴祐源。都廳李秉模。以次陪進。上自廬次。詣殯殿中排設廳。視膳訖。行夕上食。儀註上同上還廬次。諸臣以次退出。
정조 0년
丙申五月十一日酉時。上御廬次。左承旨入侍時。左承旨洪國榮。假注書徐龍輔。記事官朴聖鉉朴祐源。以次進伏訖。上曰。戶曹參議入侍。賤臣。承命而出。與戶曹參議鄭民始進伏。上曰。役事着實爲之乎。民始曰。方着實董役矣。命國榮。讀各司祭文。命書全羅監司疏批。上曰。國葬都監都廳徐有防入侍。賤臣。承命而出。與國葬都監都廳徐有防進伏。命出給碑文。上曰。草圖書書入。命退。諸臣以次退出。
정조 0년
丙申五月十一日戌時。上御廬次。校正堂上入侍時。校正堂上蔡濟恭。郞廳柳義養。右副承旨申大升。假注書徐龍輔。記事官朴聖鉉朴祐源。以次進伏訖。上曰。御製誤字。盡爲校正乎。濟恭曰。盡爲校正矣。上曰。當爲幾卷。濟恭曰。當爲十一卷矣。以活字印出乎。上曰。依爲之。上曰。近日推刷官宮屬。皆厭避何也。濟恭曰。前日則渠輩任意作弊。無所忌憚矣。近日則不得任意作弊。故渠輩厭避。宜矣。上曰。卿是備局有司堂上。各道婢摠。與大臣。相議釐正。可也。濟恭義養。先退。命書傳敎曰。予已有料。頃聞大臣所奏。政若予意。而以予之仰聞年前貴人房奉祀時。下敎推之。聖敎所謂奉祀。卽指雖入壽進宮之後。奉祀之都尉。躬往奠酌故也。然則。奉祀與否。不在於入壽進宮之與否。明矣。今不必以此起疑。而予之有料者。非謂此也。大臣之意。亦與予意不甚相遠。大扺寧嬪地處。與等閑妃嬪自別。到今代遠之後。雖不可如前設宮。而與等閑妃嬪。一廟竝祀。亦有所不可矣。寧嬪房。移奉壽進宮一節。當初旣有待下敎之命。其令仍奉本宮。使奉祀之都尉。依壽進宮祭例。墓以寒食。廟以春秋。仰體先大王尊敬之聖意。此持本宮之壽進宮也。聞有墓下位田云。其中十結劃給。以爲祭需事。分付戶曹。勿出朝報又命書傳敎曰。聞於毓祥宮靖嬪房。皆聖國冒占者。各爲累百結之多。成冊自內先已錄置。自該曹。問于該宮。一一査出。竝卽出稅後。草記事。分付戶曹。大升曰。俄者禮判。有稟定事云矣。上曰。他承旨。與禮判入侍。賤臣。承命而出。與禮曹判書鄭尙淳。左承旨洪國榮進伏。大升先退。尙淳曰。景慕宮移奉彰義宮後。似當有奉安祭。而彰義宮移奉。旣是權安。故不敢循例磨鍊。何以爲之乎。敢稟。上曰。一體擧行。可也。出擧條尙淳曰。延福殿移奉本殿時。神輦儀仗。當以大駕。鹵薄磨鍊。而景慕宮移奉彰義宮時。儀仗何以擧行乎。敢稟。上曰。以代理時導駕儀仗。擧行。可也。出擧條尙淳曰。元宗大王追崇。奉安崇恩殿後。行奉安祭矣。崇恩殿。旣是別廟。則今不必援此爲例。而延福殿奉安後。亦當有行祭之節矣。上曰。依例擧行。可也。尙淳曰。上冊寶後。旣行三獻祭。又有告動駕祭。延福殿奉安後。又有奉安祭。半日之內。三次行祭。殊涉荐疊。若兼告動駕事由於上冊寶祭。則恐合便宜。敢此仰達矣。上曰。依爲之。出擧條尙淳曰。今此元陵齋室立柱上樑期日。該都監。欲趁今月晦間擧行云。故推擇吉日之際。日官定二十九日辰時。而報本曹時。誤書以三十日卯時。臣曹。亦依此啓下矣。莫重擇日。如是做錯。事極可駭。當該日官及本曹下吏。令攸司科治。臣亦有不察之失。惶恐待罪。而齋室立柱上樑吉日。以今月二十九日辰時。原單子中。改付標以入。何如。上曰。卿則勿待罪。下吏亦勿推治。至於日官。則不可無飭。依爲之。出擧條尙淳曰。今番端午節扇進上時。全羅左水營。不爲封進於殯殿。故自臣曹。發關査問。則該水使報辭。以爲巡營。關文中。有依庚子甲辰丁丑例擧行云。本道巡營。旣爲一體知委。則一道之內。右水營所封進者。左水營獨爲闕封。雖緣疎忽不審之致。而事體則誠爲大段未安。當該水使洪和輔。宜有譴責之道。而取考臣曹謄錄。則從前方物闕封之兵水使。或請緘辭推考。或請從重推考。而無請罷之例。故不得直請譴罰。何以爲之乎。敢稟。上曰。闕封之失。比發關不察。大矣。該水使。緘辭從重推考。尙淳曰。未封節扇。則使之急速封進。何如。上曰。今已過時。勿爲封進。可也。出擧條命退。諸臣以次退出。
정조 0년
行都承旨徐浩修坐。左承旨洪國榮藥院直。右承旨李秉鼎坐。左副承旨徐有慶坐。右副承旨申大升坐直。同副承旨李商巖坐直。注書一員未差尹翊東藥院直。假注書徐龍輔仕。事變假注書安策仕。
정조 0년
傳于洪國榮曰。副提調持六神交濟湯入侍。
정조 0년
李商巖。以魂殿都監郞廳摠護使意啓曰。本都監三房郞廳韓用和。移拜外任。代工曹正郞尹龜東差下。使之察任。何如。傳曰。允。
정조 0년
以江原監司加分狀啓。傳于李商巖曰。草記擧行。
정조 0년
傳于洪國榮曰。書樓別監二名料布。每月各米一石。布三疋。其外二名。依朔下例。各月給二兩。
정조 0년
徐有慶。以戶曹言啓曰。毓祥宮靖嬪房。皆有聖國冒占者。問于該宮。出稅後草記事。命下矣。該宮成冊。今爲來到。毓祥宮免稅中。忠淸道恩津五十結。海美五十五結。牙山六十結。全美四十結。沃川四十五結。全羅道谷城一百結。和順五十結。礪山五十結。慶尙道金海五十結。京畿加平柴場六十結九十一負三束。靖嬪房免稅中。忠淸道德山五十結。全羅道扶安五十結。靈光五十結。和順五十結。慶尙道丹城一百結。丙申條爲始出稅。乙未條未納中田結所收。納于本曹。土地所收。納于內需司事。竝以分付各道之意。敢啓。答曰。知道。
정조 0년
李商巖。以奉常寺官員都提調意啓曰。東籍親耕田所種大麥打作。則所出爲五石之意。敢啓。答曰。知道。
정조 0년
又以兵曹言啓曰。闕門事體。極爲嚴重。朝官出入。自有跟隨。而朝者。以濫率跟隨事。至有本曹入直堂上郞廳罷職之命。則守門將。不可無飭。當該守門將朴晉煥。汰去。何如。傳曰。允。
정조 0년
又以吏曹言啓曰。掌樂院主簿趙鎭完呈狀內。身病猝重。勢難察任云。依例改差。何如。傳曰。允。
정조 0년
徐浩修。以兵曹言啓曰。五衛將李東曄。身病猝重。旬月之內。無望供職。呈狀迄遞。宿衛輪回之任。不可久曠。今姑改差。何如。傳曰。允。
정조 0년
吏曹口傳政事。金載順爲兵曹參判。鄭濡爲佐郞。
정조 0년
兵曹口傳政事。河恩君垙爲都摠管。
정조 0년
以承傳色口傳下敎曰。敬奉閣有皇朝誥命與否。有金寶與否。問于藝文館知入。
정조 0년
丙申五月十二日午時。上御廬次。藥房入侍。都承旨禮判領相。追後入侍時。副提調洪國榮。記事官尹翊東。記事官朴聖鉉朴祐源。醫官慶絢徐命緯。以次進伏訖。上曰。湯劑似熱矣。國榮問絢等曰。二神交濟湯。似熱。心腎湯更爲進御。何如。絢曰。二神交濟湯。別無所熱矣。命緯曰。材料別無熱者矣。上曰。似熱矣。國榮問絢等曰。有似熱之候。何如。絢曰。似非湯劑所致也。上曰。玉堂入番。誰也。問入。賤臣承命出去。以上番李敬養。下番柳戇還奏。絢等先退。上曰。林得浩入侍。賤臣。承命召入。魂殿都廳林得浩進伏。上曰。役事幾何爲之。得浩曰。窓戶未及造懸矣。上曰。都承旨入侍。賤臣承命召入。都承旨徐浩修進伏。國榮得浩先退。上命浩修。書傳敎曰。誌文雖未脫稿。如有起草者。持草本入侍之意。遣史官傳諭于領議政。浩修曰。跟隨之法。旣有定數。宮門之禁。本自嚴重。而況今信漢符申明之後。奉行之道。比前尤異。近來紀綱解弛。人心忸玩。恩全君禶。出入殿庭之際。跟隨之多。至於數十人。事之驚駭。莫此爲甚。朝家立法。當自貴戚始。不飭之該曹堂郞。亦當有警。恩全君禶。兵曹入直堂郞。竝從重推考。何如。上曰。依爲之。其在立紀綱之道。不但自宗戚始。爲渠敎戒之道。亦不可推考而止。恩全君禶削職。入直堂郞罷職。出擧條上曰。招騎郞。問入直堂郞知入。賤臣。承命出去。以參判魚錫定。佐郞金憲球還奏。上曰。恩全君禶削職。兵曹入直堂郞罷職。出榻敎上曰。騎省堂郞摠管有闕代。口傳差出。出榻敎上曰。禮曹判書入侍。賤臣承命召入。禮曹判書鄭尙淳。進伏。尙淳曰。正殿修理時。廣窓塗排爲之乎。冊寶亦當奉安矣。上曰。冊寶當奉安於北壁。而始役似預矣。尙淳曰。然則當臨時更擇日矣。上曰。魂殿山陵兩都監物力。何處有裕。尙淳曰。魂殿都監。似無不足之慮。然申晦爲摠護使時。依庚子年例磨鍊。而鑄成延福殿景慕宮祭器。故似不足。而山陵都監。爲主人。物力盡在其處。故可以次次取用矣。上曰。祭器何處鑄成乎。尙淳曰。下闕鑄成。而延福殿景慕宮祭器。始鑄矣。上曰。山陵役軍。用京軍乎。尙淳曰。京募軍而或有外方軍矣。上曰。轝士軍。幾番點考乎。尙淳曰。自部。連爲點考矣。上曰。領議政入侍。賤臣承命召入。領議政金陽澤進伏。陽澤曰。聖體熱候。何如。掌務官。以聖體有熱候。湯劑不爲進御來言。故臣下情。不勝伏慮入來矣。上曰。掌務官誤傳矣。陽澤曰。王大妃殿氣候。何如。上曰。一樣矣。陽澤曰。惠慶宮氣候。何如。上曰。一樣矣。上曰。誌文盡製乎。陽澤曰。姑未出草矣。上曰。明日則出中草乎。精神似多用矣。陽澤曰。明日則似未及矣。上曰。寧陵誌文。三起軸矣。陽澤曰。先正。靜處山寺製出云。而臣則百不及矣。上命退。諸臣以次退出。
정조 0년
丙申五月十二日未時。上御廬次。藥房副提調。持湯劑入侍。刑房承旨追後入侍時。副提調洪國榮。記事官尹翊東。記事官朴聖鉉。記事官朴祐源。醫官慶絢。以次進伏訖。國榮。請進湯劑。上進御訖。上曰。宣傳官一員待命。騎馬一匹立之。賤臣。承命出傳。召入宣傳官李尙訥進伏。上曰。往漢北門。摘奸守直。而非姜姓人爲部將云。誰爲大將時差出乎。知來。尙訥先退。國榮曰。湯劑。明日已準一劑。再明日。當更爲議定矣。絢先退。上曰。刑房承旨入侍。賤臣承命。召入右承旨李秉鼎進伏。上曰。大臣。請謄給庚戌鞫案與事變注書謄來。可也。仍復命秉鼎曰。使金吾堂上擧行事。分付。秉鼎曰。出榻敎乎。上曰。庚戌鞫案。金吾諸堂。考出謄入。出榻敎秉鼎先退。上命國榮書傳敎曰。聞承旨所奏。則御押模寫。院吏廉載亨專當爲之云。其涉可嘉。司鑰除授事。分付掖庭署。捧承傳。又命書傳敎曰。書樓別監二窠付料布。每月題給事。分付。上命退。諸臣以次退出。
정조 0년
丙申五月十二日戌時。上御廬次。左承旨入侍時。左承旨洪國榮。假注書徐龍輔。記事官朴聖鉉朴祐源。以次進伏訖。上曰。摘奸宣傳官入侍。賤臣承命而出。與宣傳官李尙律進伏。上曰。漢北門摘奸以來乎。尙律曰。摘奸則守門將。守直無頉矣。命尙律先退。國榮曰。應敎鄭元始。持冊目錄來待矣。上曰。明日待令。可也。命退。承史以次退出。
정조 0년
行都承旨徐浩修坐。左承旨洪國榮藥院直。右承旨李秉鼎坐直。左副承旨徐有慶式暇。右副承旨申大升坐直。同副承旨李商巖坐。注書一員未差尹翊東藥院直。假注書徐龍輔仕直。事變假注書安策病。
정조 0년
傳于申大升曰。永祐園碑石。今欲親書。而稟定後可以草圖書云。都提調都廳入侍。
정조 0년
申大升啓曰。摠護使金尙喆。有稟定事。請對矣。
정조 0년
傳于洪國榮曰。禮房承旨。馳往昭寧園。奉審以來。又傳于曰。奉審承旨入侍。
정조 0년
傳于李秉鼎曰。景慕宮祭禮。有下敎事。宗廟提調沈履之入侍。
정조 0년
申大升。以追崇都監郞廳都提調意啓曰。眞宗大王冊文草圖書。睿覽後。方可正書入刻。故令書寫官禮曹判書鄭尙淳。先爲寫出以入之意。敢啓。傳曰。知道。
정조 0년
申大升。以追崇都監郞廳都提調意啓曰。孝純王后玉冊文草圖書。睿覽後方可正書入刻。故令書寫官副司直洪梓。先爲寫出以入之意。敢啓。傳曰。知道。
정조 0년
又以上諡都監郞廳都提調意啓曰。莊獻世子竹冊文。草圖書睿覽後。方可正書入刻。故令書寫官行吏曹判書徐命善。先爲寫出以入之意。敢啓。傳曰。知道。
정조 0년
又以上諡都監郞廳都提調意啓曰。永祐園表石陰記。令書寫官掌樂院正徐有防。書出以入之意。敢啓。傳曰。知道。
정조 0년
大司憲李聖圭。大司諫洪檍。應敎鄭元始。副應敎李敬養。掌令柳榮鎭鄭宇淳。校理金履正。副校理沈豊之。獻納李儒慶。副修撰李秉模等。所啓。文氏。敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號。安置私第而止。請文氏按律處斷。又啓曰。厚謙母子之罪關宗社。憤神人。前後三司之討。已盡窮凶之迹。凡在血氣之倫者。咸曰。可誅。厚謙之竄配。其母之出第。不過薄勘。邦憲未擧。輿情愈激。請厚謙。快正王法。其母依律處斷。又啓曰。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿情愈菀。究厥罪狀。不可薄竄而止。請礪山府竄配罪人洪麟漢。絶島安置。答三司曰。不允。
정조 0년
大司憲李聖圭。大司諫洪檍。掌令柳榮鎭鄭宇淳。獻納李儒慶等所啓。荐棘罪人沈翔雲。本以凶孽之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎。情狀叵測。合辭之請。實是嚴懲討杜亂源之意。而閱歲爭執。天討未擧。世豈有妖惡如此。而終逭王章之理哉。移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。答兩司曰。不允。
정조 0년
掌令柳榮鎭鄭宇淳所啓。趙德昌以入番掖隷。擅離番次。至於踰越宮墻之境。充軍之命。雖出於好生之德意。論其罪犯。不可充軍而止。請黑山島充軍罪人趙德昌。依律處斷。又啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。又啓曰。請鏡城府定配罪人洪述海。依律處斷。措辭見上答府曰。不允。
정조 0년
丙申五月十三日卯時。上御廬次。左承旨入侍時。左承旨洪國榮。假注書徐龍輔。記事官朴聖鉉朴祐源。以次進伏訖。上曰。承宣。今日馳詣昭寧園。奉審以來。昭寧園爲幾里。國榮曰。六十里矣。上曰。今日可以往返乎。國榮曰。今日似可値暮。而當某條往返矣。上曰。都承旨。與戶曹參議入侍。賤臣承命而出。與都承旨徐浩修。戶議鄭民始進伏。國榮先退。上曰。戶議連日進去奎章閣役處乎。民始曰。然矣。浩修曰。摠護使。以陰記事。有稟定事云矣。上曰。入侍。賤臣承命而出。與摠護使金尙喆進伏。尙喆曰。日間聖體。若何。上曰。一樣。尙喆曰。王大妃殿氣候。何如。上曰。一樣。尙喆曰。惠慶宮氣候。何如。上曰。一樣。今日都廳。不爲入來乎。尙喆曰。柳義養則入來。而徐有防。則草圖書未及書之。故不得入來矣。上曰。卿所稟定者何事。尙喆曰。陰記中。本無書御諱之例。丙申登極之登極二字。改以嗣服。則好矣。上曰。然則登極二字。改以嗣服書之。可也。尙喆先退。命書傳敎曰。別無深意。而飭不可不嚴故也。前恩全君禶。給牒敍用。上曰。禁軍一人招入。一馬牌入之。賤臣承命而出。招禁軍一人。立於庭下。上曰。汝持此馬牌乘撥馬。馳詣昭寧園。如路逢奉審承旨。今日可以復命與否知來。禁軍承命退出。上曰。進御二神交濟湯。一貼封入。出榻敎命退。諸臣以次退出。
정조 0년
丙申五月十三日戌時。上御廬次。奉審入侍時。左承旨洪國榮。假注書徐龍輔。記事官朴聖鉉朴祐源。以次進伏訖。國榮曰。臣敬奉聖敎。馳詣昭寧園。奉審園上無頉。守直無頉矣。上曰。何其遄返也。國榮曰。或慮未及於門限前故。疾馳往返矣。上曰。今當以傳敎書下。而奉審承旨。倚枕苦待之際。復命甚遄。予心欣喜。當示褒嘉意。戶曹郞廳發牌聽傳敎。豹皮一令待令。命書傳敎曰。奉審承旨食後奉命。百數十里門限前復命。能知予今日之懷。宜禾褒嘉之意。豹皮一令賜給。上曰。禮曹參判入侍。賤臣。承命而出。與禮曹參判沈履之進伏。上曰。景慕宮守僕。以宗廟守僕中。取才擬望以入。履之曰。貢膳定例中草。似於再明間正書入之乎。上曰。然則再明請對。可也。履之先退。上曰。坐直承旨。藥房提調入侍。賤臣承命而出。與藥房提調徐命善。右承旨李秉鼎進伏。命善曰。俄者湯劑封入矣。已爲進御乎。上曰。姑不進御矣。國榮先退。命書傳敎曰。嗚呼。當此月逢此日。崩霣摧咽。如不欲生。嗚呼。以予今日之心。豈忍發號施令。而噫嘻聖國。窮天極地之罪惡。予之所以腐心鏤骨。而含憤茹痛者也。若於今日。不爲洞諭百官萬民。何以知此賊之本末。而共憤於窮天之罪。胥痛於極地之惡也哉。嗟。爾小大臣庶。明聽予哀苦之辭。嗚呼。聖國之罪惡。不可以十百計。而千罪萬惡。無非罔測絶悖。不忍提不忍言之凶圖逆節也。夫彼聖國。以僕隷之賤。有虺螫之性。內挾妖妹。外結賊相。凡所以日夜綢繆者。苟非篡奪之計。卽是弒逆之謀。粵自癸酉以來。其志愈肆。其謀愈急。後庭深處。鑾輿幸臨。則聖國與其妹。譛間我兩宮。爲言罔極。或曰。某日爲某事。某時行某事。無時而不譛間。無事而不譛間。嗚呼。當時毓德春宮。令聞日彰。而聖國則乃謂問寢不以時。視膳不以時。甚至於殺越人命。漁取女色等語。白地粧撰。欲試眩惑。天聽之計。此特構捏之一端。噂𠴲之初階也。凡玆數事。已是覆載之所難容。則況且樂善之火。祟於聖國。禁井之變。由於聖國。痛矣痛矣。此豈予所忍提道者。而只開端倪而不明聖國。弒逆之謀。則今日臣庶。安知我大行大王天地之仁日月之明哉。儻非我大行大王。逆折奸萌。屛逐閭里。使不得接足於宮禁。則宗社之危。國本之絶。可立而待也。幸賴我大行大王止慈之恩。燭奸之聖。使宗社幾危而復安。國本旣絶而復續。此非但予小子含恩頌德。沒世不可忘。將且有光於天下萬世也。嗚呼。欲報之德。昊天罔極。嗚呼。皇天不弔我東土。大行大王慈覆之德。如彼其摯且切矣。則先親前日之沈疴。庶幾由是復常。而醞釀之凶計旣久。疑懼之積漸難醫。伊時則不但問寢可以得以時。視膳可以得以時之時。我大行大王。亦嘗頻遣左右。問其起居之安否。察其飮食之多少。此乃慈孝兩宮之一大好機會。而其奈患候之轉益沈痼而莫可平復。何哉。天乎天乎。胡寧忍予。噫嘻。痛矣。聖國之罪。雖千剮萬戮。何足以少贖貫盈之惡。而少洩神人之憤哉。至若每當文女有娠之時。潛求良人之子。表裏交煽。陰圖篡奪。此正不韋盜秦之謀。僧肫亡麗之術。不但宮省之中。有口皆傳。抑亦市井之間。有耳皆聞。亦非我大行大王嚴宮禁杜亂源。則惟彼聖國之凶謀。豈可以不得試而不敢售哉。此實亘古今之所未嘗聞所未嘗有之亂賊也。每一念至重。爲之心寒而骨顫。嗚呼。記昔予三歲時。大行大王。見和寧與予言。而敎予勿復語。及予之長。常提不臨延齡君家之事。以訓予曰。兄弟之情非不至矣。所不忍者。䄙嬪祠版之同在一室也。以此推之。可以仰大行大王指敎予小子之微意也。嗚呼。如䄙嬪微細之故。以大行大王友于至德。猶且不臨延齡之家。況予之所以罪文女。何可已乎。罪聖國。又何可已乎。雖然。文女之得貸一縷。聖國之不施追戮。參量裁酌。意各有在。而臚列罪狀。昭示八方之意。已及處分之傳敎。然而欲書則涕不禁。欲言則聲先吞。不忍滋筆。泯默至今矣。悲懷交集。中宵不寐。苫枕呼燭。敷此心曲。咨爾大小臣庶。咸須聽悉。上曰。聖國罪狀。尙忍言哉。思之不覺心寒而骨冷。命善曰。聖國罪狀。率土之人。孰不知之。而臣則其時待罪桂坊。故尤得詳知。聖國。實萬古所無之逆矣。今伏見傳敎。益知其所未知者。不覺毛骨之俱悚矣。秉鼎曰。亂臣賊子。何代無之。而如聖國之窮凶極惡。未之前有也。今伏見傳敎。實是萬古之大逆矣。此非臣所敢言者。而第伏念文女。負此罪名。而尙今假息覆載之間。率土臣民之憤鬱。已無可言。而國體之虧損。莫此甚矣。上曰。今日悲撓。言未盡諭矣。命退。諸臣以次退出。
정조 0년
行都承旨徐浩修坐。左承旨洪國榮藥院直。右承旨李秉鼎坐直。左副承旨徐有慶坐。右副承旨申大升坐直。同副承旨李商巖坐。注書一員未差尹翊東藥院直。假注書徐龍輔仕直。事變假注書魚錫光仕。
정조 0년
藥房都提調金陽澤。提調徐命善。副提調洪國榮啓曰。伏未審夜間。聖體。若何。今日臣等。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。下敎時入侍。
정조 0년
傳于徐有慶曰。禮房承旨入侍。
정조 0년
備忘記。傳于李商巖曰。在家謹悉。雖曰古例。今日箚請之事。何等凶賊。何等亂逆。則近日堂箚。無一人入來拜箚者。其爲循訛襲謬之失。已非所望於讀書學士。而況此君父之讎。名以誅討。等閑看了。有若循例連啓者然。似此懲討。不如不爲。除呈辭及在外外。不參拜箚。諸玉堂。爲先一竝遞差。
정조 0년
洪國榮。以禮曹言啓曰。永祐園表石營建時。各項吉日。令日官推擇。則碑閣開基。來七月初一日卯時。定礎同月初四日卯時。立柱上樑同日午時。安籠臺同月十三日卯時。豎碑同月十六日午時爲吉云。以此日時擧行。而開基始役。先告事由。同月初一日曉頭。設行之意。知委。何如。傳曰。允。
정조 0년
徐浩修啓曰。事變假注書安策。身病猝重。勢難察任。今姑改差。何如。傳曰。允。
정조 0년
事變假注書望。安策改差。代以魚錫光爲事變假注書。徐浩修啓曰。事變假注書。魚錫光。時無職名。令該曹依例付軍職。冠帶常仕。何如。傳曰。允。
정조 0년
傳于徐有慶曰。都承旨入侍。
정조 0년
傳于申大升曰。濟州復命宣傳官入侍。
정조 0년
山陵都監狀啓。小浮石所石手李老味致死事。傳于徐有慶曰。恤典擧行。
정조 0년
黃海監司狀啓。遂安郡居幼學孔時廷等渰死事。傳于徐有慶曰。恤典擧行。
정조 0년
傳于李商巖曰。宗廟提調入侍。
정조 0년
傳于徐有慶曰。禮房承旨入侍。又傳于曰。副提調入侍。
정조 0년
李秉鼎啓曰。左議政金尙喆。右議政鄭存謙。有稟達事。來詣請對矣。傳于李秉鼎曰。入侍。
정조 0년
李秉鼎啓曰。領議政金陽澤。有稟達事。來詣請對矣。
정조 0년
徐浩修啓曰。領府事金相福。判府事李溵。有稟達事。來詣請對矣。
정조 0년
又啓曰。判府事韓翼謩。有稟達事。來詣請對矣。
정조 0년
傳于徐浩修曰。原任大臣入侍。
정조 0년
李商巖啓曰。諸玉堂。有稟達事請對矣。傳于徐浩修曰。入侍。
정조 0년
李商巖啓曰。兩司有稟達事。請對矣。
정조 0년
領中樞府事金相福。議政府領議政金陽澤。行判中樞府事韓翼謩。議政府左議政金尙喆。行判中樞府事李溵。議政府右議政鄭存謙等。率百官啓曰。臣等伏見夜下傳敎。不覺骨寒而膽掉也。噫嘻痛矣。文女之排布暗地。危逼儲位。敢欲潛移國本。陰圖篡奪之凶謀逆節。昭著無餘。則一日容貸於覆載之間。其可曰。國有常法耶。究其情節。萬萬妖惡。此不但殿下之罪人。乃是先大王之罪人也。不但爲先大王之罪人。卽宗社之罪人。今殿下。雖靳允於喉院三司之請。其三尺之至嚴何。一國之齊憤何。前席下敎。不啻縷縷。臣等豈不知聖意攸在。而雖以下敎觀之。先大王所以燭奸情杜禍源者。若是其至矣。則在殿下繼志之道。亟正厥罪。快施常典。豈不益有光於先朝日月之明乎。尙魯聖國之得保首領。死於牖下。實爲輿情之憤惋。而況罪惡貫盈之如文女。窩窟根柢之如文女者。尙今假息。則其爲國家之失刑。莫大於此。伏乞聖明。夬揮乾斷。亟命攸司。明正典憲。以洩神人之憤焉。答曰。文女之特貸一律。予有所參量。文女。城外安置。
정조 0년
庭請再啓曰。叵測之凶逆。不可一刻容貸。莫嚴之王章。不可一刻遲緩。臣等相率齊籲。亶出於沐浴之義。及承聖批。安置之命雖下。當勘之律未施。臣等於此。誠不勝愕怡抑鬱之至。噫。文女之罪。豈可以安置薄譴。少懲其窮天極地之惡哉。臣等之前日請討也。文女之情節本末。猶有所未盡悉矣。到今以後。其所以表裏和應。陰圖篡奪者。凶謀逆節。彰露無餘。則此誠史牒以來。所未有之劇賊也。雖千誅萬戮。猶未足以洩神人之憤。況可使之容息於天壤之間哉。夫參量云者。蓋亦參以情法。在於可恕不可恕之間者耳。今此文女之萬萬凶慝。萬萬妖惡。已被聖明之所悉燭。則亟施邦憲。何待群下之仰請。亦安有參量之可論也哉。況其陰謀奸狀。先大王。已燭無餘。殿下亦已有所受焉。則今者亟施乾斷。明正典憲。乃所以繼先王之志也。彰先王之明也。殿下。若念及於此。則不待臣等之畢辭而必有以廓揮者矣。臣分所在。不得請則不敢止。玆又疾聲申籲。此非臣等之言。卽國人之言。非特國人之言。卽是天經地義之不可已者。伏願聖明。穆然深思。亟賜允從。以副宗社臣民之望焉。答曰。罪實貫盈。恩有從輕。一請二請。徒增予掩抑之懷。卿等勿復提。可也。
정조 0년
本院啓曰。伏以臣等。伏見夜下傳敎。奉讀未半。不覺心寒而骨靑。髮豎而膽掉也。噫嘻痛矣。亂逆何代無之。而豈有若聖國尙魯之窮凶極惡。而若論其根柢。卽文女。是已表裏締結。危逼儲位之罪。此豈可一日假息者。而三司之請靳允。擧國之情益激。及今洞諭之後。凶謀逆節。臣等雖不敢逐條臚列。以慼我聖心。而若其潛移國本。敢圖篡奪。卽天地之所不容。古今之所未聞。則殿下雖欲曲貸。其可得乎。臣等其若與此賊。共戴一天。則其可曰有臣分乎。尙魯聖國之老死牖下。已切神人之憤。則文女之尙稽天誅。尤是失刑之大者。伏乞聖明。夬揮乾斷。亟正邦憲焉。惶恐敢啓。答曰。所請雖得體。予意有在。不允。
정조 0년
有政。吏批。行判書徐命善進。參判尹得養病。參議李在簡未肅拜。承旨李商巖進。吏批啓曰。玉堂多窠。今番差出。而擬望之人乏少。外任竝擬。何如。傳曰。允。以尹弘烈爲校理。兪彦鎬申大年爲副校理。李普溫爲修撰。柳薰爲兵曹參議。嚴思憲爲禮曹佐郞。李台亮爲宗廟令。金最儉爲引儀。尹羲厚爲掌樂主簿。恩全君禶敍用事承傳。再政。以李秉模爲應敎。李潤謙爲順川郡守。李命勳爲扶安縣監。兵批。判書李徽之進。參判金載順病。參議柳薰未肅拜。參知李商岳入直進。承旨李商巖進。以李鎭璧爲五衛將。安允奭爲都摠經歷。徐翰修爲古今島僉使。朴弼熙爲老江僉使。護軍具敍五。司直李得臣金履正沈豊之。司正魚錫光。
정조 0년
大司憲李聖圭。大司諫洪檍。應敎鄭元始。副應敎李敬養。掌令柳榮鎭鄭宇淳。獻納李儒慶。校理金履正。副校理沈豊之。正言姜。副修撰李秉模柳戇啓曰。文氏敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號。安置私第而止。請文女按律處斷。又啓曰。厚謙母子之罪。關宗社。憤積神人。前後三司之討。已盡窮凶之迹。凡在血氣之倫者。咸曰可誅。厚謙之竄配。其母之出第。不過薄勘。邦憲未擧。輿情愈激。請厚謙快正王法。其母依律處斷。又啓曰。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿憤逾菀。究厥罪狀。不可薄竄而止。請礪山府竄配罪人洪麟漢。絶島安置。答三司合啓曰。不允。
정조 0년
大司憲李聖圭。大司諫洪檍。掌令柳榮鎭鄭宇淳。獻納李儒慶。正言姜啓曰。荐棘罪人沈翔雲。本以凶孽之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎。情狀叵測。合辭之請。實是嚴懲討杜亂源之意。而閱歲爭執。天討未擧。世豈有妖惡如此。而終逭王章之理哉。移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。又啓曰。亂逆何代無之。而豈有如文女聖國尙魯之窮凶極惡者哉。卽伏見夜下傳敎。臣等益知其所不知。尤不勝心寒骨靑。沫血飮泣之至。戮尸之典。於聖國尙魯實爲當律。而旣有先大王禁令。則臣等雖不敢直。請至於逆種之只施爲奴。尙容覆載之間者。未免失之太寬。亂臣賊子。亦無懲畏。輿情齊憤。久而愈激。至於和寧翁主。卽是文氏所生。凶謀逆節。雖未必與知。而當此請討方嚴之時。決不可爵號自在晏然平居。請聖國尙魯諸子。亟施當律。和寧翁主削去爵號。安置城外。答兩司曰。不允。新啓已下批矣。
정조 0년
大司憲李聖圭。掌令柳榮鎭鄭宇淳啓曰。趙德昌。以入番掖隷。擅離番次。至於踰越宮墻之境。充軍之命。雖出於好生之德意。論其罪犯。不可充軍而止。請黑山島充軍罪人趙德昌。依律處斷。又啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。又啓曰。洪述海身爲方伯之任。犯贓之數。至於萬兩之多。道臣旣已査啓。王府亦已議讞。則其在國法。不可容貸也。明矣。今此酌處之命。雖出於我聖上好生之德意。贓律不可不嚴。王法不可不伸。請鏡城府定配罪人洪述海。依律處斷。答府曰。不允。
정조 0년
大司諫洪檍。獻納李儒慶。正言姜啓曰。黑山島充軍罪人趙德昌。身爲掖隷。乘夜踰墻。亂入深嚴之地者。論以罪犯。決難容貸。請充軍罪人趙德昌。依律處斷。又啓曰。綾恩君具允明。前判書具允鈺。絶島圍籬安置罪人具庠。行副司直具㢞。本以凶邪之種。諂附厚謙。腸肚相連。陰謀祕計。無不干與。及今厚謙失勢之後。允鈺旣無明白樹立。而敢爲自拔之計。肆然呈疏。謂天可欺。將此心腸。奚事不爲。至於㢞則名登臺啓。請討方嚴之時。多率騶從。呼唱道路。渠若眼有國法。放恣無嚴。胡至此極。此不可一日置之於城闉之內。請具允明允鈺及㢞。竝遠竄。又啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贓。綻露於凶賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。又啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。答院曰。不允。
정조 0년
刑曹判書李溎疏曰。伏以易月已再。因山漸近。仰惟聖慕攀號。何以堪抑。仍伏念臣於月前。自陷大戾。倖逭常刑。平地息偃。罔非造化。曲貸不日收敍。重以開釋備至。臣至今莊誦。感涕被面。自分沒齒訟愆。不敢自處恒人。乃於千萬意外。忽伏承秋官除旨。臣於是。惝怳悚惕。益不知所以爲措也。嗚呼。宰天甄物。霜雨皆化。聖王御世。威惠俱仁。則殿下之於微臣。偏庇而曲成之者。蓋極其方。而若臣之驚慄悔痛。則誠有所箚着心骨者。夫人臣之蒙被主恩。從古何限。而臣之所得於先大王。則實曠世而未曾有也。愚魯之質。乏管蒯之可取。孤孑之蹤。無墻壁之可依。而先王收之人望之外。廁之八座之列。前後奬借。迥出倫類。恩私所屆。高厚可參。而臣則未有塵露之效。小答罔極之恩。此其爲罪固已大矣。而及今仙寢在殯。萬姓茹痛之日。臣反愚蠢瞑迷。語不知擇。自犯罔赦之科。其忘恩背德。雖萬被誅戮。不足以自贖。惟殿下原之以無情。歸之以妄發。雖使臣。借辭而自辨。猶不敢出此。而今乃得之於君父。是則又生死而肉骨之也。噫。日月在上。無微不燭。衷情旣暴。九死猶甘。臣何敢更費一語。仰首鳴號之計。而若其所犯旣大。關係莫重。中夜追思。魂夢亦驚。則古人所謂聖渥愈摯。臣罪愈重者。正道臣今日情事也。其何敢憑恃恩寵。自顯面目。便同無故之人。更立縉紳之末哉。此際官銜之縻。尤增臣悚蹙之一端。玆敢露章自列。仰暴危懇。伏乞聖明。先收臣新授職名。仍命有司。更勘臣罪。以爲人臣不忠無狀之戒焉。臣無任瞻天望聖戰懼屛營之至。答曰。省疏具悉。卿其勿辭察任。
정조 0년
傳于申大升曰。刑判批下。牌招察任。
정조 0년
應敎鄭元始。副應敎李敬養。校理金履正。副校理沈豊之沈有鎭。副修撰李秉模柳戇等。伏以聖國及文女之罪。可勝誅哉。其窮天極地之惡。已發於三司之啓。而擧國含生之類。孰不欲食其肉寢處其皮。而誅止聖國。文女尙今偃息於覆載之間。其爲失刑。神人共憤。而卽伏見所下傳敎之洞諭臣庶者。臣等奉讀未半。不覺髮豎膽裂。繼之以涕淚被面也。噫嘻。痛矣。聖國文女。一毛一髮。何莫非極惡大罪。天地之所不容。而就其中譛間兩宮。謀搖國本。潛求良人子。敢圖篡奪之凶計。實是亘萬古亂逆之所未聞所未見。則碎尸揚灰。以快輿憤。烏可一刻少遲。而文女之尙保一縷。臣等死罪。雖未知聖意所在之如何。而噫。彼文女。卽聖國之根本。千凶萬惡。無所不至。儻非我大行大王至慈至明。嚴防而痛斥。則宗廟社稷。安得式至今日有盤石之安乎。至今追思。懍然心寒。其窮凶罪惡。臣等亦不忍逐條臚列。以慼我聖心。而只此二大罪。聖國之戮尸。文女之正法。斷不可晷刻而淹延也。明矣。因念聖國。一賤隷也。如非內挾妖妹。外結賊相。其勢力。不能容易作惡。噫。彼尙魯。幾年秉軸。受恩如何。而潛結文女。陰謀篡竊。凶肚逆腸。與聖國一而二。二而一者也。況聖國之逆。得尙魯而始肆則。尙魯卽聖國之窩主。而不幸老死牖下。顯戮不及於其身。無以追正當時之罪惡。痛懲後世之亂賊。伏願殿下。廓揮乾斷。亟加追戮。一如聖國。使天下亂賊。有所知懼焉。取進止。答曰。省箚具悉。義是沐浴之義。誠欠沐浴之誠。所請不允。
정조 0년
副應敎李敬養。副修撰李秉模柳戇等。伏以臣等。俄登筵席。略陳沐浴之請。而忱誠未孚。兪音逾邈。退而抑鬱。聚首失圖。噫。彼三賊。窮天之惡。極地之逆。聞者無不髮豎。思之不覺膽裂。縱使磔其屍而薤其骨。猶不足以洩輿憤之萬一。則而況與生存之文女。戴一天而履一地乎。以殿下高明之學。豈不斟酌乎義理。權衡其輕重。而臣愚死罪。竊恐於此。猶未講到於十分地頭也。儻殿下。爲其近侍先朝。而不忍置之法歟。抑謂兩賊之謀。渠未盡參涉而然歟。由前之說則先大王。旣已洞燭其奸妖矣。由後之言。則尙魯聖國。非渠而誰爲之階耶。殿下雖欲曲全。先大王在天之靈。必不容貸矣。環東土共公之論。無以沮遏矣。殿下何不念及於此而尙靳諸臣之請乎。玆敢不避瀆擾之誅。更申懲討之義。伏乞聖明。赫然明斷。夬允文女依律之請。竝施兩賊追戮之典。以謝宗社神人。千萬幸甚。取進止。答曰。省箚具悉。庭批旣已酌處。爾等毋庸更煩。
정조 0년
丙申五月十四日卯時。朝奠陪祭入侍時。左副承旨徐有慶。假注書徐龍輔。記事官朴聖鉉朴祐源。以次陪進訖。上自廬次。詣殯殿中排設廳。視膳訖。行朝奠。儀註上同上還廬次。諸臣以次退出。
정조 0년
丙申五月十四日辰時。上御廬次。副提調入侍時。左承旨洪國榮。假注書徐龍輔。記事官朴聖鉉朴祐源。以次進伏訖。國榮曰。都提調。以湯劑事。待令於閤外矣。上曰。湯劑明日當畢服。都提調誌文。似未起草。明日入侍事入侍。注書出傳。賤臣承命出傳。命書傳敎曰。不可罪同罰異。禁府都事削黜人竝給牒敍用。命退。承史以次退出。
정조 0년
丙申五月十四日申時。上詣殯殿。夕上食行禮時。上具祭服。詣內廬次。右副承旨申大升。記事官尹翊東。記事官朴聖鉉。記事官朴祐源。殯殿都廳林得浩。以次陪入。上詣中排設廳。親審祭物訖。仍詣殯殿內床卓前。親審陳設。出詣盥洗位。盥洗訖。就板位西向立。待正時入。上跪俯伏哭。諸臣俯伏版位左。北向哭。上止哭。俯伏興。詣罇所西向立。親審卙盞訖。仍詣香案前跪。三上香訖。挾侍進盞。上獻盞訖。俯伏興。詣床卓前。親行正箸。仍詣版位。俯伏哭。諸臣隨哭。上止哭。俯伏興。詣床卓前。親行進茶訖。還詣廬次。得浩先退。上命諸臣入侍。諸臣以次進伏訖。上曰。副提調持湯劑入侍。賤臣。承命出傳。副提調洪國榮。醫官方泰輿進伏。大升先退。國榮請進湯劑。上進御訖。泰輿先退。上曰。右副承旨入侍。大升進伏。上曰。祝文紙入之。賤臣。承命持入。上命國榮。讀奏庭請啓辭訖。國榮先退。上命大升。書庭請啓辭批答。又命書玉堂箚子批答。上曰。問于香室。今日干支知入。賤臣承命出去。以辛未朔甲申日還奏。上曰。庭請承旨誰。往知入。賤臣承命出去。以左副承旨進去還奏。上命退。諸臣以次退出。
정조 0년
丙申五月十四日申時。上御廬次。都承旨入侍時。行都承旨徐浩修。假注書徐龍輔。記事官朴聖鉉朴祐源。以次進伏訖。命書傳敎曰。玉堂呈告人許遞。與守令未差代。今日政差出。上曰。他承旨入侍。賤臣承命而出。與左承旨洪國榮進伏。浩修先退。命書傳敎曰。獄案事體。何等重也。而以沾濕。使之改書判付以入矣。尙不書入。該房承旨申退乎。知入。又命書傳敎曰。刑房承旨牌招。追省記入直獄案。盡爲修整後。其令出去。上曰。奉命宣傳官入侍。賤臣承命而出。與宣傳官權邁進伏。上曰。汝往濟州。頒布諱音。其民人悲痛耶。邁曰。民人皆至情呼痛。不禁淚下矣。上曰。汝見御史乎。邁曰。御史今方賑恤。而一境民人。皆攢祝感頌矣。國榮曰。權邁是故相鄭澔外後矣。上曰。汝以標信。千里鯨濤。無事往返。予心欣喜。且聞汝是故相之外裔云。亦甚奇悅。當以汝陞六調用矣。命退。諸臣以次退出。
정조 0년
行都承旨徐浩修坐。左承旨洪國榮藥院直。右承旨李秉鼎坐直。左副承旨徐有慶式暇。右副承旨申大升式暇。同副承旨李商巖坐直。注書一員未差尹翊東藥院直。假注書徐龍輔仕直。事變假注書魚錫光仕。
정조 0년
大殿惠慶宮中宮殿。望奠罷後。政院玉堂單子問安。答曰。知道。
정조 0년
大殿惠慶宮中宮殿。望奠罷後。藥房口傳問安。答曰。知道。
정조 0년
梓宮親書上字後。大殿惠慶宮中宮殿。政院玉堂單子問安。答曰。知道。
정조 0년
梓宮親書上字後。大殿惠慶宮中宮殿。藥房口傳問安。答曰。知道。
정조 0년
傳于申大升曰。右承旨入侍。
정조 0년
洪國榮。以改建都監言啓曰。景慕宮齋室以下開基。今五月十六日辰時。始役之意。敢啓。傳曰。知道。
정조 0년
又以山陵都監京郞廳。以摠護使意言啓曰。卽接本都監堂上所報。則郞廳李琜。身病猝重。事役方張之時。事多可憫云。今姑改差。其代掌樂主簿尹羲厚差下。使之察任。何如。傳曰。允。
정조 0년
徐浩修。以備邊司言啓曰。江原監司金夏材。加分回啓。草記擧行事。命下矣。癸巳年常賑穀五萬石劃給後。分之數。比前稍足。加分之請。永爲防塞事。有所分付。而今年該道設賑之餘。又値麥農之失稔。目下民事。亦難膠守常例。道臣陳請。宜有參酌許施之道。尤甚邑三分一。之次邑四分一。稍實邑五分一。特許加分。而江陵三陟等尤甚面。依尤甚邑例。施行之意。一體分付。如何。傳曰。允。
정조 0년
備忘記。傳于李秉鼎曰。諸道雖皆下諭。未聞一羅卒之擬法。此豈無犯法而然乎。予甚訝之。今見完伯之狀。此雖細事。可見守法不撓之一端。予庸嘉之。宜施褒賞之典。而嚬笑亦不可不愼。外此凡係奉法之政。卿其益加着意事。自政院。下諭于全羅監司李普行。
정조 0년
李商巖。以弘文館言啓曰。新除授副校理兪彦鎬。時在全羅道扶安縣任所。經筵入番事緊。請斯速乘馹上來事。下諭。傳曰。依啓。
정조 0년
洪國榮啓曰。藥房三提調。來詣請對矣。
정조 0년
傳于洪國榮曰。人事迷劣。中官文鳳億。從重推考。傳于徐浩修曰。贓吏洪述海運石時。渰死人五名。令本道恤典擧行。
정조 0년
李商巖。以吏曹言啓曰。今此宗親府進香時。大祝。以前司書李商進塡差。而時無職名。令該曹口傳付軍職。何如。傳曰。允。
정조 0년
洪國榮。以奉常寺官員。以都提調意啓曰。東籍親耕田所種小麥。今五月念前。當爲成熟之意。敢啓。傳曰。知道。
정조 0년
徐有慶。以漢城府言啓曰。依傳敎。文女城外安置之意。敢啓。傳曰。知道。
정조 0년
李秉鼎。以義禁府言啓曰。時囚罪人徐完碩杖九十收贖。告身盡行追奪。徒三年半定配事。照律公事判付內。依允啓下矣。徐完碩。杖九十收贖。告身盡行追奪。慶尙道金海府金谷驛。徒二年半定配。而以議啓內辭意。具罪目。依例發遣府書吏。押送配所。何如。傳曰。允。
정조 0년
領中樞府事金相福。領議政金陽澤。判府事韓翼謩。左議政金尙喆。判府事李溵。右議政鄭存謙等。率百官啓曰。噫嘻。痛矣。罪惡如文女。而國有常法。豈可暫容於覆載之間哉。臣等之昨日申籲。實出於擧國之同憤。而及承批旨。乃以罪實貫盈。恩有從輕爲敎。臣等相顧愕然。繼之以抑塞也。不審殿下。何爲而有此敎。苟使文女。罪不關宗社。情或在疑似。則以殿下好生之德。軫聖王惟恤之義。其欲參量。容或可也。而至於文女之罪惡。殿下已明燭無餘矣。論其情節。寧有一毫可恕之端。而殿下特以不忍之心。乃欲屈法而伸恩。臣等竊恐殿下。其於斟酌乎情法之間。權衡於輕重之分。大有違虞書所謂天討有罪。五刑五用之義也。噫。文女窮天極地之罪。一則謀移國本也。一則陰圖篡奪也。一或犯此。罪難容誅。況彼千凶萬惡。萃于一身。陰謀逆節。狼藉難掩。則三尺至嚴。一國齊憤。殿下安得以伸其恩而屈其法也耶。臣等之連日煩瀆。貽慼聖心。雖知其萬萬不安。國賊不可不討。王章終不可不伸。玆又疾聲仰籲。伏願聖明。亟賜允從。以副臣民之望焉。以承傳色口傳下敎曰。昨日洞諭。欲使百官萬民知之也。若用一律。則當初處分時。當施一律。何待今日。連日若此。予心益亂。領相入侍。當下敎矣。
정조 0년
本院啓曰。伏以臣等。昨以沐浴之義。略控懲討之請。及奉批旨。旣敎以所請得體。又諭以予意有在。臣等相顧愕眙。竊不勝抑塞之至。噫。君讎之必復。王法之必行。乃是撐天亘地不易之常經。而沫血飮泣。準請乃已。亦臣分之當然也。殿下始旣許之以得體。則畢竟靳允。無或以文女之近侍先朝。而不忍置之於法耶。雖以所下傳敎觀之。惟我先大王。燭奸情杜亂源者。靡有餘蘊。則在殿下仰體恭承之道。亦豈可一向相持。不思所以闡揚先大王日月之明乎。況文女妖凶之罪惡。篡逆之情節。卽覆載之不可晷刻假息者。則一日容貸。王章大壞。二日容貸。輿情益鬱。安置薄勘。初不襯當。於亘古今所未有之劇賊。殿下雖欲參量。其於三尺之至嚴何。一國之共憤何。臣等職忝近密。不勝憂憤。玆又相率煩瀆。伏乞聖明。赫然明斷。亟允三司百官之請焉。惶恐敢啓。答曰。已諭庭請。
정조 0년
李商巖啓曰。卽者副修撰柳戇。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。何如。傳曰。允。
정조 0년
大司憲李聖圭。大司諫洪檍。應敎李秉模。副應敎李敬養。掌令柳榮鎭鄭宇淳。校理尹弘烈。獻納李儒慶。正言洪樂淵姜。修撰李在學啓曰。文女。敢以後宮。締結逆相。潛懷篡奪之心。肆行危逼之計。究厥情狀。罪關宗社。惡極天地。雖千剮萬戮。猶不足以少洩神人之憤。則豈可安置城外而止。請文女按律處斷。又啓曰。厚謙母子之罪關宗社。憤積神人。前後三司之討。已盡窮凶之跡。凡在血氣之倫者。咸曰可誅。厚謙之竄配。其母之出第。不過薄勘。邦憲未擧。輿情愈激。請厚謙快正王法。其母依律處斷。又啓曰。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿情逾菀。究厥罪狀。不可薄竄而止。請礪山府竄配罪人洪麟漢。絶島安置。答三司合啓曰。不允。
정조 0년
大司憲李聖圭。大司諫洪檍。掌令柳榮鎭鄭宇淳。獻納李儒慶。正言洪樂淵啓曰。荐棘罪人沈翔雲。本以凶孽之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎。情狀叵測。合辭之請。實是嚴懲討杜亂源之意。而閱歲爭執。天討未擧。世豈有妖惡如此。而終逭王章之理哉。移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟命王府。嚴鞫得情。快正王法。又啓曰。亂逆何代無之。而豈有如文女聖國尙魯之窮凶極惡者哉。臣等伏見傳敎下者。益知其所不知。尤不勝心寒骨靑。繼之以沫血飮泣。戮尸之典。於聖國尙魯。實爲當律。而旣有先大王禁令。則臣等。雖不敢直請。至於逆種之只施爲奴。常容覆載之間者。未免失之太寬。亂臣賊子。亦無所懲畏。輿情齊憤。久而愈激。請聖國尙魯諸子。亟施當律。答兩司合啓曰。不允。
정조 0년
大司憲李聖圭。掌令柳榮鎭鄭宇淳啓曰。趙德昌。以入番掖隷。擅離番次。至於踰越宮墻之境。充軍之命。雖出於好生之德意。論其罪犯。不可充軍而止。請黑山島充軍罪人趙德昌。依律處斷。又啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。又啓曰。洪述海。身爲方伯之任。犯贓之數。至於萬兩之多。道臣旣已査啓。王府亦已議讞。則其在國法。不可容貸。明矣。今此酌處之命。雖出於我聖上好生之意。贓律不可不嚴。王法不可不伸。請鏡城府定配罪人洪述海。依律處斷。
정조 0년
大司諫洪檍。獻納李儒慶。正言洪樂淵姜。啓曰。黑山島充軍罪人趙德昌。身爲掖隷。乘夜踰墻。亂入深嚴之地者。論以罪犯。決難容貸。請充軍罪人趙德昌。依律處斷。又啓曰。綾恩君具允明。前判書具允鈺。絶島圍籬安置罪人具庠。行副司直具㢞。本以凶邪之種。諂付厚謙。腸肚相連。陰謀祕計。無不干與。及今厚謙失勢之後。允鈺旣無明白樹立。而敢爲自拔之計。肆然呈疏。謂天可欺。將此心腸。奚事不爲。至於㢞。則名登臺啓。請討方嚴之時。多率騶從。呼唱道路。渠若眼有國法。放恣無嚴。胡至此極。此不可一日置之於城闉之內。請具允明允鈺及㢞。竝遠竄。又啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贓。綻露於凶賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。又啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。答府院曰。不允。
정조 0년
副校理申大年疏曰。伏以皇天降割。大行大王奄棄臣民。節序嬗變。朔過重午。因山已卜。殷奠又廻。痛切攀髥。情均如喪。仍伏惟我殿下。孝思出天。號擗任情。嚴廬深墨之中。聖體傷損之憂。臣不勝焦迫之至。嗚呼。文女及聖國之。罪通天地。惡貫今古。神人共憤。覆載難容之狀。已自三司之啓。蓋見其擧國之誅。而天網猶恢。顯戮未加。固已輿情之所竊痛。人莫不欲食肉而寢皮矣。昨者又伏見傳敎洞諭。有以益知其所不知者。凡今日北面而粗有秉彝之類。孰不沫血而腐心。思欲手刃而殺此賊也。噫嘻。妖女猾賊。從古何限。而夫豈有若是之極惡窮凶者哉。今此聖敎中。譖間篡奪二斷案。實是窮宙亘古。亂賊逆節之所未有也。國人之聞而裂眦。誓不欲一刻共戴一天也。惟其情狀之陰憯。負犯之凶慝。臣亦未敢盡臚。重貽我聖心之慼。而其不可一日容息於天壤之間者。非惟三尺之嚴。實亦天經地誼之所當然也。且尙魯之以時相而陰結妖女。爲其外緩。與聖國。表裏煽應。潛圖篡竊。恣爲凶逆者。論其罪犯。三賊惟一。如是而苟緩其當律。則其可曰國有法乎。廷有臣乎。伏願聖明。赫然奮發。亟施文女依律。兩賊追戮之典焉。至於厚謙等群凶誅討之請。實係國論之所同。王章之應行。凡其惡積無將之凶肚。罪著不道之逆節者。環東土血氣之倫。雖在婦孺之賤。皆知其讎嫉之義。莫不曰邦憲之一時不可緩。合辭齊籲。今旣閱月。而一日二日。尙未蒙兪音。迺使罪惡貫盈之諸賊。偃息於編配之間。是豈天討五用之義哉。惟願聖上。快揮乾斷。亟允三司之請。以振王綱。俾洩輿憤。千萬幸甚。臣於昨日庭籲之班。忽叨見職。適有僚宷間私義難安者。章遑逬出。旋因門限已迫。未及控籲。今始附陳焉。蓋副修撰臣柳戇。頃年論斥臣叔父故贊善臣暻。章奏一事。便爲臣世所共知之嫌。其不可周旋於一館之中。決矣。近日諸臣之情勢如臣者。擧皆陳籲。輒蒙體下之恩。臣何可徒懷怵畏。不思所以仰首之號哉。玆敢略控短章。敢引區區之私。第此大論方張。義重沐浴之時。人皆自效於致討之擧。則顧臣切齒張膽之思。未嘗或後於人。而獨緣僚嫌之有拘。不克挺身於同聲之列。臣尤痛惋慙悚。拊躬自悼。誠不知其攸處也。伏乞聖慈。俯垂諒察。亟遞臣職。仍治臣罪。以安私分。以礪群工。不勝大願。答曰。省疏具悉。靳允於三司百官。意亦有在矣。本職廉隅似然。許遞焉。
정조 0년
咸鏡監司趙重晦疏曰。伏以皇天降割。大行大王奄棄臣民。如喪之痛。率普惟均。居諸迅邁。夏序已半。伏惟聖孝攀慕。益復靡極。仍伏念臣向忝金吾。不善檢飭。致鞫囚緩杻。獄體疎忽。論其罪辜。宜被重誅。而聖度天大。罰止薄勘。臣杜門蹙伏。自訟愆尤。不意玆者。恩敍纔降。繼有北藩新除之命。臣於此驚惶感激。莫知措躬之所也。夫方伯之任。孰不爲重。而北門鎖鑰。比他尤別。地是豐沛。壤接彼境。王化旣遠。民俗獷悍。其所難治。不啻倍蓰。而關防有虞。則邊禁不可不嚴也。武略不競。則戎政不可不詰也。苟非威望足以彈壓。才猷足以措置。則莫宜居之。而今臣卽倥侗一措大耳。性本鈍滯。文質無當。一切事務。都不通曉。猥荷先大王特達之知。過加翦拂。致位隆顯。而內外任職。無一善狀。徒費廩祿。塵露莫效。每一念到。若隕淵谷。況今我殿下。新服厥命。百度惟貞。化理休明。萬目咸覩。此時方岳之任。尤宜簡畀才望。承流宣化。以爲廛民生固邊圉之圖。而乃以如臣庸陋。遽授以一路澄淸之責。匀弩蚊山。勢所必仆。臣身顚沛。固不足恤。而其於辱聖朝委寄之重何哉。百爾量度。實無承當之望。玆敢略暴血懇。仰瀆嚴廬之下。伏乞聖慈。俯垂諒察。特許鐫改。回授可堪之人。以幸國事。以安私分。千萬幸甚。答曰。省疏具悉。卿其勿辭。速往欽哉。
정조 0년
敦寧府都正朴盛源疏曰。伏以皇天降割。大行大王。奄棄臣民。如喪之痛。八域惟均。居諸迅邁。公除已過。節序亦變。伏惟我殿下。嚴廬深墨之中。撫時哀隕。益復罔極。螻蟻賤臣。伏不勝憂慮之至。新化方暢。萬物咸覩。而乾斷赫然。王章快伸。新舊凶逆。次第就伏。宗社之幸。孰大於是。仍竊伏念臣區區情勢。事在已往。今不敢覼縷。而臣罪臣固自知。特荷先朝洪造。薄竄海島。旋霈恩宥。閤門感祝。圖報無地。還朝屬耳。遽抱遺弓之悲。下從之誠。縱未能效。莫攀之痛。實有倍焉。不意聖明存錄。敍命未幾。除旨繼降。恩榮所被。惶感靡措。時在鄕外。未卽祇謝。臣實死罪。爲參望奠。今始拜命。而第於見職。本無敦寧。揆以公格。理難仍冒。玆敢援例陳暴。伏乞天地父母。俯賜照察。亟命遞改。以安私分。不勝幸甚。答曰。省疏具悉。疏辭下該曹稟處。
정조 0년
弘文館應敎李秉模。副應敎李敬養。校理尹弘烈。修撰李在學等箚曰。臣等一登筵席。再陳箚請。而庭籲只許其薄勘。堂批至敎以勿煩。此實臣等忱誠未孚之致。而抑恐聖明。猶未深思而然也。嗚呼。爲人臣而討君父之讎。卽天地之常經。爲人君而誅宗社之賊。亦義理之當然。臣焉而不能顯則其可曰有臣分乎。君焉而不加嚴誅。則其可曰國有法乎。今日諸臣之請。卽所謂君父之讎。宗社之賊也。乃殿下委之以參量。諭之以全恩。臣等雖甚愚迷。豈不知聖意之攸在。而臣等所請。實萬世之公也。殿下所靳。乃一時之私也。安有聖明在上。而以一時之私。掩萬世之公也哉。今若一日二日。上下相持。有若尋常傳啓者然。則不但有欠於我殿下繼志之孝。亦無以彰先王燭奸之明。殿下豈不念此。而臣等何敢但已乎。臣等達宵抑塞。玆更相率冒瀆。伏願殿下。念天地之常經。審義理之當然。亟施文女之一律。仍加兩賊之追戮。一以光殿下繼志之孝。一以揚先王燭奸之明。千萬血祝。取進止。答曰。省箚具悉。旣諭庭請。爾等無庸更煩。
정조 0년
丙申五月十五日。記事官姜彙鈺。義禁府啓目。向前徐完碩。依法典。杖九十收贖。告身盡行追奪徒二年半定配。私罪照律事。傳曰。依允。